钦定古今图书集成/明伦汇编/氏族典/第614卷 > 《郑樵通志》 > 斛律光
## 钦定古今图书集成/明伦汇编/氏族典/第614卷 > 《郑樵通志》 > 斛律光

按《北齐书斛律金传》：“金子光，字明月，少工骑射，以武
艺知名。年十七，擢为都督。武定五年，封永乐县子，进
爵为伯。齐受禅，加开府仪同三司，别封西安县子。天
保三年，从征出塞，光先驱破敌。皇建元年，进爵钜鹿
郡。时乐陵王百年为皇太子，肃宗以光世载醇谨，兼
著勋王室，纳其长女为太子妃。大宁三年冬，周遣其”
柱国大司马尉迟迥、齐国公宇文宪、柱国庸国公可
叱雄等众称十万，寇洛阳。光率骑五万，驰往赴击，战
于邙山。迥等大败，光亲射雄杀之。迁太尉，又封冠军
县公。先是，世祖纳光第二女为太子妃。天统元年，拜
为皇后。其年，光转大将军。三年六月，父丧去官。其月，
诏起光及其弟羡，并复前任。秋，除太保，袭爵咸阳王，
别封武德郡公。十二月，周遣将围洛阳，壅绝粮道。武平元年正月，诏光率步骑三万讨破之。诏加右丞相、
并州刺史。二年，周柱国抱罕公普屯威、柱国韦孝宽
等步骑万馀来逼平陇，与光战于汾水之北，光大破
之。祖珽穆提婆积怨周将军韦孝宽，忌光英勇，乃作
谣言，令间谍漏其文于邺曰：“百升飞上天，明月照长
安。”又曰：“高山不摧自崩，槲树不扶自竖。”祖珽因续之
曰：“盲眼老公背上下大斧，饶舌老母不得语。”令小儿
歌之于路。遂相与协谋，以谣言启帝。帝令洪珍驰召，
赐一骏马。光至，引入凉风堂，刘桃枝自后拉而杀之，
时年五十八。于是下诏称光谋反，尽灭其族。光性少
言刚急，严于御下，治兵督众，唯杖威刑。自结发从戎，
未尝失律，深为邻敌所慑惮。周武帝入邺，追赠上柱
国公。